|  |  |
| --- | --- |
| Brønnøysundregistrenefirmapost@brreg.no |  |
| Deres ref | Vår ref17/6381 | Dato 9.3.2018 |
|  |

Statsbudsjettet 2018: Tildelingsbrev til Brønnøysundregistrene

[1. Innledning 1](#_Toc507152082)

[2. Overordnede utfordringer og prioriteringer 2](#_Toc507152083)

[3. Mål og indikatorer 3](#_Toc507152084)

[4. Særskilte oppdrag i 2018 6](#_Toc507152085)

[5. Andre forutsetninger og krav - fellesføringer 10](#_Toc507152086)

[6. Budsjettvedtak og fullmakter for 2018 11](#_Toc507152087)

[Vedlegg 1: Styringskalenderen for 2018 14](#_Toc507152088)

[Vedlegg 2: Fullmakter 2018 15](#_Toc507152089)

# Innledning

Vi viser til Innst. 8 S (2017–2018) og Prop. 1 S (2017–2018) for Nærings- og fiskeridepartementet og meddeler med dette Stortingets budsjettvedtak og departementets styringssignaler for Brønnøysundregistrene i 2018.

Tildelingsbrevet fastsetter mål, indikatorer og prioriterte tiltak for Brønnøysundregistrene i 2018. Brevet spesifiserer også enkelte konkrete oppgaver og bestillinger for 2018, men gir ikke en uttømmende oversikt over virksomhetens oppgaver. Etatens myndighet, ansvar og faste oppgaver framgår av hovedinstruksen for styringen av Brønnøysundregistrene, fastsatt 30. juni 2014.

Departementet tar forbehold om at virksomheten innenfor gjeldende budsjettrammer kan bli pålagt oppgaver i tillegg til dem som er beskrevet i dette brevet. I slike tilfeller skal det sendes tillegg til tildelingsbrev.

# Etatens hovedformål

*Hovedoppdrag*

Brønnøysundregistrene har to hovedoppdrag. Etaten skal gjennom registrene den har ansvaret for, samle inn og forvalte registerdataene slik at opplysningene som er registrert om norske virksomheter, gir trygghet, orden og oversikt for virksomheter, offentlig sektor og den enkelte innbygger. Brønnøysundregistrene skal sørge for sikker, brukervennlig og effektiv registrering og tilgjengeliggjøring av informasjon.

Etaten skal også forvalte og videreutvikle Altinn som nasjonal felleskomponent, slik at den kan fortsette å være en sentral drivkraft i digitaliseringen av det offentlige Norge.

*Effektivisering og digitalisering*

Etaten skal legge til rette for effektivisering av det offentliges innsamling og bruk av data bl.a. gjennom utvikling av sikre digitale løsninger. Innsamling og forvaltning av data skal bidra til at næringslivet gis mulighet for å bruke mer tid på verdiskaping og mindre tid på administrasjon og rapportering til det offentlige.

Brønnøysundregistrene skal gjennom sin virksomhet legge til rette for følgende:

* Trygg og effektiv digital samhandling mellom virksomheter, privatpersoner og det offentlige.
* Virksomheter og privatpersoner etablerer nye forretningsmodeller og tjenester basert på tilgjengelige data og fellesløsninger.
* Virksomheter og privatpersoner får enkelt utført sine plikter, ivaretatt sine rettigheter og blir oppmerksom på muligheter gjennom digitale tjenester på tvers av forvaltningen.

Arbeidet med å utvikle digitale tjenester forutsetter gjennomføring av omfattende prosesser som krever samhandling og forankring i andre etater. Økte krav til samordning og samarbeid med andre offentlige organer og til de opplevelser brukerne har ved kontakt med etaten, stiller sammen med det overordnede kravet om sikker og effektiv behandling av betydelig informasjonsmengde, store krav til etaten.

**Rapportering**

Brønnøysundregistrene skal informere departementet uten ugrunnet opphold ved vesentlige avvik i måloppnåelsen. Med vesentlige avvik menes alvorlige forhold eller hendelser som hindrer etaten i å nå sine mål og indikasjoner på at forbruk/inntekter vil avvike vesentlig fra tildelte budsjettrammer.

Brønnøysundregistrene skal orientere departementet så raskt som mulig om saker med mediemessig eller politisk interesse.

For øvrig vises det til rapporteringskrav under de enkelte punktene nedenfor.

# Mål og indikatorer

## Hovedmål

|  |
| --- |
| Samfunnsoppdrag |
| Brønnøysundregistrenes formål er å være en tillitsskapende registerfører og datakilde, og regjeringens utøvende organ i utviklingen av elektroniske tjenester, særlig for næringslivet. |

|  |
| --- |
| Brukereffekter |
| 1. Trygg og effektiv digital samhandling mellom virksomheter, privatpersoner og det offentlige
 |
| 1. Virksomheter og privatpersoner etablerer nye forretningsmodeller og tjenester basert på tilgjengelige data og fellesløsninger
 |
| 1. Virksomheter og privatpersoner får enkelt utført sine plikter, ivaretatt sine rettigheter og blir oppmerksom på muligheter gjennom digitale tjenester på tvers av forvaltningen
 |

## Trygg og effektiv digital samhandling mellom virksomheter, privatpersoner og det offentlige

Etatens arbeid med registerforvaltningen skal innrettes slik at dataene er korrekte, at de er beskyttet mot uautorisert bruk og at de gjengis korrekt. Dette skal danne grunnlag for at brukerne kan samhandle med hverandre, i visshet om at den delen av beslutningsgrunnlaget som bygger på registerdata (roller, pant, aksjekapital osv.) er korrekt. Effektiv samhandling krever at brukerne ikke skal ha behov for å etterprøve informasjon eller å gå til flere kilder.

### Indikatorer

|  |  |  |
| --- | --- | --- |
| Styringsparameter | Beskrivelse | Rapportering |
| ***Trygg samhandling mellom virksomheter, privatpersoner og forvaltningen*** | Parameteren indikerer om brukeren opplever trygghet når data fra BR og Altinn brukes i digital samhandling. Er opplysningene i BRs registre pålitelige? Kilde: BRs årlige brukerundersøkelse. | Årsrapport |
| ***Effektiv samhandling mellom virksomheter, privatpersoner og forvaltningen****.* | Parameteren indikerer om brukerne opplever at det er effektivt å gjenbruke data fra BR i sin digitale samhandling. Ved å gjenbruke kvalitetssikrede data fra registrene slipper brukerne til BR å innhente disse dataene fra enhetene selv eller å administrere egne "skyggeregistre". Kilde: BRs årlige brukerundersøkelse. | Årsrapport |

## Virksomheter og privatpersoner etablerer nye forretningsmodeller og tjenester basert på tilgjengelige data og fellesløsninger

Brønnøysundregistrene skal tilgjengeliggjøre åpne data på en måte som gir grunnlag for at næringslivet kan utvikle tjenester som bidrar til økt verdiskaping. For å oppnå dette skal etaten rette sin virksomhet inn på at samspillet mellom privat og offentlig sektor fører til utvikling av nye digitale tjenester og forretningsmodeller.

### Indikatorer

|  |  |  |
| --- | --- | --- |
| Styringsparameter | Beskrivelse | Rapportering |
| **Antall nye verdiøkende tjenester eller forretningsmodeller etablert** | Hvor mange nye verdiøkende tjenester, det vil si tjenester som medfører økt verdiskaping og/eller forretningsmodeller opprettes av andre, basert på BRs data og fellestjenester. Kilde: Innovasjonsprosessen i BR, innovation@altinn | ÅrsrapportTertialrapporter |
| **Antall etablerte og varige verdiøkende tjenester eller forretningsmodeller** | Hvor mange nye tjenester og/eller forretningsmodeller opprettet av andre, basert på BRs data og fellestjenester, består over tid og er bærekraftige. Kilde: Innovasjonsprosessen i BR, innovation@altinn. | ÅrsrapportTertialrapporter |
| **Antall nye tjenesteleverandører i Altinn** | Indikerer hvor mange som tar Altinn i bruk, og i hvilken grad tjenestene benyttes. Kilde: Altinn | ÅrsrapportTertialrapporter |

## Virksomheter og privatpersoner får enkelt utført sine plikter, ivaretatt sine rettigheter og blir oppmerksom på muligheter gjennom digitale tjenester på tvers av forvaltningen

Etaten skal som registerforvalter og gjennom digitaliseringsarbeidet organisere virksomheten slik at egne data kan gjenbrukes. Etaten skal også legge til rette for at andre offentlige virksomheter kan gjenbruke data i forvaltningen, slik at rapporteringen for næringslivet reduseres og det offentlige unngår å innhente de samme opplysningene flere ganger. Dette forutsetter at næringslivet har god kjennskap til sine og det offentliges plikter og rettigheter, og at det offentlige har god oversikt over hvordan offentlig informasjon og tjenester kan anvendes. Brønnøysundregistrene skal i sitt informasjonsforvaltningsarbeid sikre at informasjonen BR formidler, går sømløst og trygt mellom de offentlige aktørene. Brukerne skal vite hvem i det offentlige som har tilgang til de ulike kategoriene av informasjon. Personopplysninger deles i samsvar med personopplysningslovens regler, og informasjon om forretningshemmeligheter skal ikke formidles i strid med taushetsplikt. Samhandling og gjenbruk av informasjon skal håndteres slik at både offentlige og private brukere har tillit til at informasjonen er korrekt, og at delingen er i samsvar med kravene til informasjonssikkerhet og personvern.

### Indikatorer

|  |  |  |
| --- | --- | --- |
| Styringsparameter | Beskrivelse | Rapportering |
| **Tidsbruk for rapportering av oppgaveplikter til det offentlige** | Reduksjon i antall timer brukt til å rapportere oppgavepliktene til det offentlige indikerer om rapporteringen har blitt enklere. Kilde: Oppgaveregisteret | Årsrapport |
| **Opplevd tidsbesparelse på offentlig skjemaarbeid for virksomhetene ved bruk av Altinn** | Hvorvidt bedrifter opplever at tidsbruken er blitt mindre ved bruk av Altinn. Kilde: Årlige brukerundersøkelsen til Altinn. | Årsrapport |
| **Antall nye på tvers-tjenester i forvaltningen (brukerreiser)** | Parameteren viser hvor mange tjenester som blir etablert, hvor ny eller eksisterende funksjonalitet i Altinn brukes til å lage gode brukerreiser. Kilde: Finansnæringen og den årlige brukerundersøkelsen. | Årsrapport |
| **Antall tjenesteeiere i Altinn** | Avtale med ny stor tjenesteeier eller utvidet bruk fra eksisterende tjenesteeiere. Kilde: BRs oversikt over tjenesteeiere | Årsrapport |
| **Digitalisering av skjemaer i Oppgaveregisteret** | Parameteren gir en indikasjon på om det blir enklere å rapportere for brukerne ved at mer rapporteres digitalt. Kilde: Oppgaveregisteret | ÅrsrapportTertialrapporter |

# Særskilte oppdrag i 2018

## Ny registerplattform

Arbeidet med ny registerplattform planlegges gjennomført i perioden 2017-2022. Prosjektet skal flytte 14 registersystemer over på ny registerplattform, noe som vil gjøre en heldigital registerforvaltning mulig. Dette utviklingsprosjektet skal ha høy prioritet i årene fremover.

Gjennom dette prosjektet skal det legges til rette for moderne og automatiserte løsninger som forenkler og effektiviserer saksbehandlingen i Brønnøysundregistrene. Vi viser til Prop. 1 S (2017-2018) Nærings- og fiskeridepartementet for en nærmere beskrivelse av rammene for prosjektet.

Nærings- og fiskeridepartementet legger til grunn at Brønnøysundregistrene orienterer om status i prosjektet hver sjette uke og i tillegg varsler så raskt som mulig ved vesentlige avvik. Rapporteringen skal omfatte ressursbruk, fremdrift og avdekkede problemer som ikke i ubetydelig grad kan påvirke definerte delleveranser.

## Videreutviklingen av Altinn

Altinn er en viktig del av digitaliseringen av det offentlige Norge. Modernisering av Altinn-plattformen er nødvendig hvis Altinn skal brukes til realisering av digitale tjenester i offentlig sektor. Brønnøysundregistrene skal derfor prioritere utviklingen av Altinn.

Altinn skal videreutvikles og forvaltes med sikte på å fortsette å være en moderne løsning som har tilfredshet og tillit hos brukerne og høy sikkerhet. Brønnøysundregistrene skal i samspill mellom privat og offentlig sektor bidra til at nye digitale tjenester og nye forretningsmodeller kan utvikles ved at det tilbys åpne data og grensesnitt. Etaten skal også støtte opp om nytenkning og videreutvikling av digitale tjenester med utgangspunkt i egne registre og løsninger.

## Kvalitet i registerforvaltning

## Registerkvaliteten er avgjørende for å opprettholde tilliten til registrene. Etaten skal videreføre satsingen på opprettholdelse og videre styrking av kvaliteten, og skal prioritere arbeid som sikrer forbedring i registerkvaliteten.

Etaten skal innen 1. mai vurdere og eventuelt foreslå endringer i Enhetsregisterloven og Foretaksregisterloven eller tilhørende forskrifter for å avklare hvilke dokumentasjonskrav som stilles ved førstegangsregistrering og senere endringer i registrene. Anbefalingene skal sammenstilles i en felles rapport til departementet.

## Brønnøysundregistrene som forenklingsetat

Brønnøysundregistrene skal gjøre det enklere for alle å forholde seg til det offentlige. I 2018 skal Brønnøysundregistrene fortsette å prioritere dette arbeidet. I dette inngår økt bruk av nåværende elektroniske innsendingsløsninger, nye elektroniske innrapporteringsløsninger og nasjonal datakatalog.

En viktig forutsetning for forenklingsarbeidet er informasjonen og infrastrukturen som Brønnøysundregistrene med Altinn tilbyr. Digitale tjenester frigir verdifull tid både for bedriftene og i forvaltningen. Brønnøysundregistrenes arbeid med å forbedre Altinn og utvide det digitale tjenestetilbudet fra det offentlige skal derfor videreføres og utvides. Det skal tilbys flere digitale tjenester via Altinn, og etaten skal arbeide med å gjøre disse tilgjengelige på ulike digitale plattformer, som nettbrett og smarttelefon og gjennom direkte integrasjon med næringslivets egne IKT-systemer.

Brønnøysundregistrene skal i 2018 ha en aktiv rolle i forenklingsarbeidet ved å gjennomføre igangsatte prosjekter og ved å arbeide aktivt og målrettet for å identifisere nye forenklingstiltak med høy samfunnsøkonomisk nytte. Altinn skal videreutvikles for å legge til rette for å samordne digitale tjenester på tvers av forvaltningen, herunder med sikte på økt bruk i kommunal sektor.

## Informasjonssikkerhet

Brønnøysundregistrene skal ha god styring og kontroll med informasjonssikkerheten, som bidrar til beskyttelse av viktige verdier i Brønnøysundregistrene. Arbeidet skal ha en systematisk, målbar og prosessorientert tilnærming, og være en integrert del av virksomhetens virksomhetsstyring og øvrige internkontrollrutiner.

Brønnøysundregistrene skal videreutvikle og forbedre styringssystemet for informasjonssikkerhet. Etaten skal ha en strukturert oversikt over utfordringer og skal arbeide systematisk med oppfølging av disse. Det metodiske arbeidet skal baseres på anerkjente standarder og beste praksis. Det er særlig viktig at det i 2018 vektlegges god informasjonssikkerhet ved utvikling av ny registerplattform og ved forberedelse av flytting til nye lokaler.

Oversikt over gjennomførte og planlagte tiltak og status om informasjonssikkerheten skal rapporteres i tertialrapportene og i årsrapporten for 2018. Der hvor det er hensiktsmessig, skal det i rapportene inntas visualiserte og leservennlige fremstillinger med bakgrunnstall f.eks. knyttet til

* "Handlingsplan Sikkerhet 2018" som sikrer oppfølging av planlagte tiltak i informasjonssikkerhetsarbeidet.
* Status for videreutvikling og den kontinuerlige forbedringen av styringssystemet for informasjonssikkerhet.
* Informasjonskvalitet og integritet i registrene.
* Tilgjengelighet og stabilitet i Brønnøysundregistrenes tjenester og løsninger.

##  Nye lokaler for Brønnøysundregistrene

I 2018 skal Brønnøysundregistrene starte forberedelsene av flyttingen til nye lokaler som er planlagt å skje i 2020. Flytteprosessen skal innrettes på en slik måte at full og sikker drift kan pågå i anleggs-, bygge- og flytteperioden. Etaten skal utforme tilfredsstillende rutiner for oppfølging av byggeprosjektet. Etaten skal i oppfølgingen påse at det ikke oppstår vesentlige kostnader ut over tilbudssummen som ligger til grunn for leiekontrakten signert i februar 2018. Lokalkostnader for nytt bygg forutsettes dekket innenfor ordinære budsjettrammer, og det kan ikke påregnes særskilte bevilgninger knyttet til nye lokaler eller til flytteprosessen.

Det skal lages en strategi for håndtering av driften av etaten under anleggs-, bygge- og flytteperioden. Et prioritert område er å sikre de skjermingsverdige objektene. Strategien skal ferdigstilles senest innen seks måneder før oppstart av anleggsarbeidene.

## Gjennomføring av endringer i regelverket

Etaten skal uten pålegg fra departementet gjennomføre de endringer som er nødvendi­ge for å oppfylle offentligrettslige krav. Etaten skal etter nærmere pålegg gjennomføre de endringer i registre og i Altinn som er nødvendige for å sette i kraft og oppfylle nye og eksisterende bestemmelser i regelverket knyttet til de registrene etaten forvalter. I 2018 skal etaten særlig prioritere arbeid som er nødvendig for gjennomføre endringer i sammenslutningsretten og personvernlovgivningen.

EUs personvernforordning (The General Data Protection Regulation – GDPR) gjøres gjeldende i Norge fra 25. mai 2018. Det er forventet at ny personvernlov trer i kraft fra samme dato. Etaten skal innen denne datoen ha innført de endringer som er nødvendi­ge for å oppfylle forordningens krav. Etatens foreløpige vurdering av behov for forskriftsendringer basert på forordningen skal være meddelt departementet innen 3. april 2018. Fornyet vurdering skal foretas og oversendes departementet senest én måned etter at ny lov er vedtatt av Stortinget.

Etaten skal i første tertialrapport rapportere om status for oppfyllelse av regelverket til departementet. Rapporten skal gjelde registrene og Altinn og skal omfatte både tekniske endringer, endringer i internt regelverk og forskriftsendringer.

## Informasjonsforvaltning og digitalisering

Brønnøysundregistrene skal være en foregangsetat når det gjelder utvikling av gode digitale løsninger i offentlig forvaltning, særlig gjennom sitt arbeid med informasjonsforvaltning. Brønnøysundregistrene skal effektivisere og samordne det offentlige Norges bruk av data. Etaten skal være en pådriver og koordinator for utprøving av nye konsepter for verdiskapende digitalisering. Brønnøysundregistrene skal tilby åpne data og grensesnitt og støtte opp om nytenkning og videreutvikling av digitale tjenester med utgangspunkt i etatens egne registre og løsninger.

Arbeid med informasjonsforvaltning i egen etat skal organiseres på en enhetlig måte, slik at felles datakatalog, Oppgaveregisteret, Altinn og registerinformasjon for egne registre og andre nasjonale felleskomponenter sees i sammenheng.

Grunnlaget for "Felles datakatalog" er etablert, og etaten skal i 2018 starte arbeidet med å legge egne data i datakatalogen. Etaten skal også være en pådriver for andre etaters registrering av data.

Brønnøysundregistrene skal videreutvikle Oppgaveregisteret slik at det kan oppfylle sin funksjon som oversikt over de rapporteringsplikter private virksomheter har til det offentlige.

## Digital kommunikasjon med virksomheter

Meldingsutveksling mellom forvaltningen og private virksomheter skal som hovedregel skje digitalt. Regjeringen har besluttet at Altinn skal benyttes ved digital kommunikasjon mellom forvaltningen og virksomheter.

Etaten skal legge til rette for at de løsninger som forvaltes av Brønnøysundregistrene, kan benyttes for leverandører av digital postkasse for innbyggere.

Brønnøysundregistrene skal være en pådriver for at offentlige virksomheter som ikke benytter Altinn til utsendelse av digital post til virksomheter i dag, tar i bruk Altinn. Etaten skal foreslå de endringer som er nødvendige for å legge til rette for at nye offentlige virksomheter tar i bruk Altinn ved kommunikasjon med virksomheter.

## Utvikle nasjonalt kontaktpunkt for tjenester

Det nasjonale kontaktpunktet for tjenester skal ferdigstilles slik at kontaktpunktet har den nødvendige funksjonalitet tjenestedirektivet gir anvisning på. Brønnøysundregistrene skal gjennomføre de tiltak som er nødvendige for at berørte myndigheter kan knytte seg til kontaktpunktet. Det skal iverksettes de aktiviteter som er nødvendige for at kommunene kan knytte seg til kontaktpunktet. Tjenesteytere som har rett til å bruke et elektronisk kontaktpunkt etter tjenesteloven § 6, skal kunne fullføre de aktuelle fremgangsmåtene elektronisk i kontaktpunktet innen utløpet av 2018.

## Økonomistyring

Overskridelser av utgiftsbevilgningen skal i utgangspunktet bare skje som følge av utgifter som vanskelig kan unngås og som Brønnøysundregistrene ikke med rimelighet kunne forutse. Etaten må påse at den senere inndekningen av slike overskridelser skjer i samsvar med økonomireglementet. Etaten må også sørge for til enhver tid å ha alle nødvendige fullmakter fra departementet for å håndtere påregnelige avvik fra samlet utgifts- eller inntektsbevilgning.

# Andre forutsetninger og krav - fellesføringer

## Arbeidslivskriminalitet

Offentlige oppdragsgivere har som innkjøpere av varer og tjenester et særskilt ansvar for å motvirke arbeidslivskriminalitet. Det forventes at offentlige virksomheter går foran i arbeidet med å fremme et seriøst arbeidsliv. Brønnøysundregistrene skal ved tildeling av oppdrag og i oppfølging av inngåtte kontrakter sikre at deres leverandører følger lover og regler. Brønnøysundregistrene skal i årsrapporten redegjøre for resultater fra oppfølging av inngåtte kontrakter og hvordan virksomhetens anskaffelser er innrettet for å gjennomføre dette hensynet.

## Samfunnssikkerhet og beredskap

Brønnøysundregistrene skal ha tilfredsstillende beredskap til å kunne håndtere uønskede hendelser. Nødvendig grunnsikring skal dokumenteres, øves og vedlikeholdes. Det forventes at Brønnøysundregistrene evaluerer og tar lærdom av øvelser og uønskede hendelser.

Brønnøysundregistrene skal gjøre rede for arbeidet med beredskap og informasjonssikkerhet i årsrapporten. I tertialrapportene skal det rapporteres status for arbeidet med utvikling og etablering av styringssystem for informasjonssikkerhet

## Mangfold og likestilling

Det er et mål for regjeringen at alle skal ha like muligheter og frihet til å treffe egne valg, uavhengig av kjønn, etnisitet, religion, nedsatt funksjonsevne og seksuell orientering. Offentlige myndigheter har plikt til å fremme likestilling og hindre diskriminering på sitt virkeområde. Det skal tilbys likeverdige tjenester til hele befolkningen. Ansatte bør også gjenspeile mangfoldet i befolkningen.

Arbeidet for likestilling og mangfold skal videreføres i 2018, og etaten skal utarbeide strategier og tiltak som er egnet til å oppfylle regjeringens målsetning. Arbeidet skal omtales i årsrapporten for 2018 og senere år og vil bli fulgt opp i styringsdialogen.

# Budsjettvedtak og fullmakter for 2018

## Budsjettvedtak

For Brønnøysundregistrene er det fattet budsjettvedtak på kap. 904 og 3904.

*Utgifter*

|  |  |  |
| --- | --- | --- |
| *Kap. 904* | *Brønnøysundregistrene* | *Beløp* |
| *Post 01* | ***Driftsutgifter*** | 320 560 000 |
| *Post 21*  | ***Spesielle driftsutgifter, kan overføres*** | 20 779 000 |
| *Post 22* | ***Forvaltning av Altinn-løsningen, kan overføres*** | 274 418 000 |
| *Post 45* | ***Større utstyrsanskaffelser og vedlikehold, kan overføres*** | 212 100 000 |
| *Sum kap. 904* |  | 827 857 000 |

*Inntekter*

|  |  |  |
| --- | --- | --- |
| *Kap. 3904* | *Brønnøysundregistrene* | *Beløp* |
| *Post 01* | ***Gebyrinntekter*** | 483 053 000 |
| *Post 02* | ***Refusjoner, oppdragsinntekter og andre inntekter*** | 31 039 000 |
| *Post 03* | ***Refusjoner og inntekter knyttet til forvaltning av Altinn-løsningen*** | 85 632 000 |
| *Sum kap. 3904* |  | 599 724 000 |

Brønnøysundregistrene har ansvar for å planlegge virksomheten i 2018 innenfor de bevilgningsrammer som er gitt i dette brevet (jf. Reglement for økonomistyring i staten § 9 og Bestemmelser om økonomistyring i staten, pkt. 2.2.).

Det følger av § 5 i Stortingets bevilgningsreglement at utgiftsbevilgninger ikke kan overskrides eller brukes til andre formål enn forutsatt av Stortinget, med mindre det er gitt eksplisitt fullmakt om noe annet, jf. punkt 6.2 under.

## Budsjettfullmakter

*Merinntektsfullmakt*

Brønnøysundregistrene har fullmakt til å overskride bevilgningen under kap. 904, post 01 og 21 mot tilsvarende merinntekter under kap. 3904, post 02 og fullmakt til å overskride bevilgningen under kap. 904, post 22 mot tilsvarende merinntekter under kap. 3904, post 03.

Merinntekter som gir grunnlag for overskridelse, skal også dekke merverdiavgift knyttet til overskridelsen som utgiftsføres på kap. 1633, post 01.

Merinntekter og eventuelle mindreinntekter tas med i beregningen av overføring av ubrukt bevilgning til neste år. Se Finansdepartementets rundskriv R-110 for mer informasjon.

*Bestillingsfullmakt*

Nærings- og fiskeridepartementet videredelegerer med dette til Brønnøysundregistrene fullmakt i 2018 til å foreta bestillinger ut over gitt bevilgning under kap. 904, post 22, men slik at ramme for nye bestillinger og gammelt ansvar ikke overstiger 50 mill. kroner.

## Finansielt rammeverk

Det vises til Bestemmelsene om økonomistyring i staten pkt. 3.4.2. Brønnøysundregistrene skal føre periodisert regnskap.

## Tildeling

I tråd med kravene i § 7 i Reglement for økonomistyring i staten og føringene gitt i dette tildelingsbrevet, blir bevilgningene på kapitlene 904 og 3904 stilt til disposisjon for Brønnøysundregistrene.

## Usikkerhetsavsetning – post 45

Styringsrammen (P50) for utvikling av ny registerplattform disponeres av etatssjefen i Brønnøysundregistrene. Differansen mellom styringsrammen og kostnadsrammen til prosjektet disponeres av departementet.

Med hilsen

Marit Elisabeth Bolstad (e.f)

avdelingsdirektør Trym Eidsheim

 førstekonsulent

*Dokumentet er elektronisk signert og har derfor ikke håndskrevne signaturer*

Kopi: Riksrevisjonen

# Vedlegg 1: Styringskalenderen for 2018

|  |  |  |
| --- | --- | --- |
| **Måned** | **Dato** | **Aktivitet** |
| **Jan.** | Medio jan. - medio feb. | Avslutning statsregnskap 2017  |
| **Feb.** |  | Avslutning statsregnskap 2017  |
| **Mars** | 1. mars1. mars15. mars\* | Årsrapport 2017Ev. innspill til revidert budsjett 2018Budsjettforslag 2019 |
| **April** | 21. april | Risikovurdering |
| **Mai** | Primo mai\* | Etatsstyringsmøte |
| **Juni** |  | Kontraktssamtale med virksomhetsleder |
| **Juli** |  |  |
| **Aug.** |  |  |
| **Sept.** | 20. sept.: 20. sept.: | RisikovurderingStatus økonomi per 31.aug., og ev. innspill til endringsproposisjon høstsesjon 2018  |
| **Okt.** | Okt. – nov. | Dialog om tildelingsbrev for 2019  |
| **Nov.** | 1. novUltimo nov. \* | Endelige innspill til store satsinger 2020 –Etatsstyringsmøte |
| **Des.** | 31. des. | Tildelingsbrev for 2019 |

\* Kan bli endret.

Nærmere informasjon om format, innhold og frister i de ulike leveransene i styringskalenderen for virksomheter under Nærings- og fiskeridepartementet fremkommer i spesifikasjonene for styringskalenderen på [regjeringen.no](https://www.regjeringen.no/no/dokument/dep/nfd/tildelingsbrev-og-arsrapporter/tildelingsbrev-/id2571433/)

# Vedlegg 2: Fullmakter 2018

## Fullmakter i henhold til bevilgningsreglementet

Bevilgningsreglementet har bestemmelser om unntak fra de hovedprinsipper som reglementet ellers er basert på. Vilkår for bruk av unntaksbestemmelsene er redegjort for i Finansdepartementets (FIN) rundskriv R-110, sist oppdatert 13.01.2017. Det vises også til veileder for statlig budsjettarbeid utgitt av FIN (R-0634 B), som forklarer budsjett­fullmaktene nærmere.

NFD delegerer med dette følgende fullmakter til Brønnøysundregistrene for 2018, med de utdypende vilkår som er fastsatt i FINs rundskriv R-110, jf. punktene 2.2 – 2.6:

* Fullmakt til nettobudsjettering ved utskifting av utstyr med inntil 5 prosent av bevilgningen på den aktuelle posten.
* Fullmakt til å inngå leieavtaler og avtaler om kjøp av tjenester ut over budsjettåret, forutsatt at eventuelle avtaler inngås innenfor rammen av *Instruks om håndtering av bygge- og leiesaker i statlig sivil sektor,* fastsatt 20. januar 2012 og sist endret 29. mai 2015.
* Fullmakt til å overskride investeringsbevilgninger mot tilsvarende innsparing under driftsbevilgninger under samme budsjettkapittel, begrenset til 5 prosent av bevilgningen under post 01.
* Fullmakt til å overskride driftsbevilgninger til investeringsformål med inntil 5 prosent av bevilgningen på den aktuelle posten mot tilsvarende innsparing i de neste fem budsjettårene.

Departementet tar forbehold om at fullmaktene kan inndras dersom de ikke benyttes i overensstemmelse med kravene i rundskriv R-110. Det bes om særskilt rapportering om utnyttelsen av hver enkelt fullmakt i forklaringene til statsregnskapet.

**Administrative fullmakter**

Det vises til følgende:

* Brønnøysundregistrenes justerte tilsettings- og personalreglement trådte i kraft 28.1.2013.
* NHDs brev av 30.01.2002 om delegering av fullmakt i forbindelse med erstatning ved skade på eller tap av private eiendeler i forbindelse med tjenesten.
* NHDs brev av 29.03.2004 om delegering av fullmakt vedrørende kompensasjon for arbeids- og reisetid for tjenestereiser i utlandet.
* NHDs brev av 10.3.2005 om delegering av administrative bestemmelser i forbindelse med teletjenester, flytting til utlandet, oppholdsgodtgjøring mv. til deltakere ved kortvarige kurs, konferanser mv. og ansvar og garanti for statens oppkrevere og regnskapsførere.